A BIZOTTSÁG HATÁROZATA
(2008. május 23.)
a kis hatótávolságú eszközök által használt rádióspektrum harmonizációjáról szóló 2006/771/EK határozat módosításáról
(az értesítés a C(2008) 1937. számú dokumentummal történt)
(EGT-vonatkozású szöveg)
(2008/432/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,
mivel:
(1)
A 2006/771/EK bizottsági határozat (2) harmonizálja a kis hatótávolságú eszközökre vonatkozó műszaki feltételeket.
(2)
Azonban a technológia és a társadalmi igények gyors változásával a kis hatótávolságú eszközök új alkalmazásai jelenhetnek meg, amelyek a frekvenciasávok harmonizációjára vonatkozó feltételek rendszeres frissítését követelnék meg.
(3)
A Bizottság a 676/2002/EK határozat 4. cikke (2) bekezdésének megfelelően 2006. július 5-én állandó megbízást (3) adott a Postai és Távközlési Igazgatások Európai Értekezletének (CEPT) a 2006/771/EK határozat mellékletének a kis hatótávolságú eszközökkel kapcsolatos technológiák és a piaci fejlesztéseket követő naprakésszé tételére.
(4)
2007. júliusi, az említett megbízás alapján benyújtott jelentésében (4) a CEPT azt javasolta a Bizottságnak, hogy több, a 2006/771/EK határozat mellékletében szereplő műszaki szempont tekintetében hajtson végre módosítást.
(5)
A 2006/771/EK határozatot ezért ennek megfelelően módosítani kell.
(6)
A spektrum eredményes kihasználása és a káros interferencia kiküszöbölése céljából az e határozatban lefektetett feltételek szerint működő berendezéseknek a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvnek (5) is meg kell felelniük, amely harmonizált szabványnak való megfeleléssel vagy megfelelőség-értékelési eljárás útján igazolható.
(7)
Az e határozatban előírt intézkedések összhangban vannak a rádiófrekvencia-bizottság véleményével,
ELFOGADTA EZT A HATÁROZATOT:
1. cikk
A 2006/771/EK határozat melléklete helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2008. május 23-án.